## Odluka o davanju koncesije za osnivanje Slobodne zone Splitsko-dalmatinske

### NN 79/1999 (27.7.1999.), Odluka o davanju koncesije za osnivanje Slobodne zone Splitsko-dalmatinske

# VLADA REPUBLIKE HRVATSKE

Na temelju članka 7. Zakona o slobodnim zonama ("Narodne novine", broj
44/99), Vlada Republike Hrvatske je na sjednici održanoj 22. srpnja 1999.
godine donijela

## **ODLUKU**

### **O DAVANJU KONCESIJE ZA OSNIVANJE SLOBODNE ZONE SPLITSKO-DALMATINSKE**

I.

Vlada Republike Hrvatske (u daljnjem tekstu: davatelj koncesije) na
prijedlog Ministarstva gospodarstva, klasa: 413-05/98-01/23,od 26. ožujka
1999. godine, po zahtjevu Splitsko-dalmatinske županije, sukladno članku
7. i članku 9. stavku 1. Zakona o slobodnim zonama, daje koncesiju za osnivanje
slobodne zone trgovačkom društvu "Splitsko-dalmatinska zona" društvo za
upravljanje slobodnom zonom, d.o.o., sa sjedištem u Splitu, u vlasništvu
Splitsko-dalmatinske županije (u daljnjem tekstu: korisnik koncesije).

Slobodna zona iz stavka 1. ove točke nosi naziv "Slobodna zona Splitsko-dalmatinska".

II.

Područje slobodne zone, koja je predmetom ove Odluke, sastoji se od
više odvojenih dijelova na području Splitsko-dalmatinske županije i to:

a) dio Smokovik, koji u ovom trenutku ima status carinske zone i nalazi
se na području k.o. Split određena sljedećim k.č.: 2827; 2829/3; 2732/3;
2732/4; 2730/1; 2730/2; 2729/3; 2732/3; 2732/4; 2748/2; 2826/2; 2826/3;
2826/4; 2749/2;

b) dio Sinj, koji se nalazi na području k.o. Sinj određen sljedećim
k.č.: 177/120; 177/1; 177/111; 198/7; 1648; 319/1; 319/4; 324/1; 246/3;
246/4; 246/5; 246/6; 246/7; 248/1, 248/3; 248/4; 248/5; 1250; 930/1; 930/2;
1187; 244/2; 246/2; 246/8; 925; 926; 927; 1291; 1545; 576/12; 576/40; 576/41;
576/42; 576/46; 245/2; 445/10; 267; 576/3 i k.o. Vrlika k.č.: 1368; 1369/1;
1369/2; 1368/3; 1369/4; 1370/1, 370/2; 1371; 1376; 1377/6.

Vlada Republike Hrvatske će na prijedlog Ministarstva gospodarstva omogućiti
proširenje područja slobodne zone, pod istim uvjetima iz ove Odluke, za
svako sljedeće područje koje udovoljava uvjetima utvrđenim Zakonom.

III.

Korisnik koncesije dužan je, u roku od šest mjeseci od dana stupanja
na snagu ove Odluke, osigurati sredstva te infrastrukturne i organizacijske
preduvjete za početak rada slobodne zone.

IV.

Korisnik koncesije dužan je prije početka rada slobodne zone donijeti
Pravilnik o uvjetima za obavljanje djelatnosti u slobodnoj zoni i objaviti
ga u jednom od glasila Hrvatske gospodarske komore.

V.

Korisnik koncesije dužan je korisnicima zone osigurati jednake uvjete
za obavljanje poslovnih aktivnosti i gospodarskih djelatnosti u slobodnoj
zoni.

VI.

Slobodna zona može započeti s radom kad se donese rješenje da su ispunjeni
uvjeti za početak rada zone.

VII.

Na području slobodne zone mogu se obavljati sljedeće poslovne aktivnosti:
proizvodnja robe, oplemenjivanje roba, trgovina na veliko, posredovanje
u trgovini, pružanje usluga, bankarski i drugi novčani poslovi, te pružanje
usluga osiguranja i reosiguranja imovine i osoba.

VIII.

Korisnik koncesije dužan je osigurati uvjete da se građevinske aktivnosti
i poslovanje na području slobodne zone odvija sukladno propisima Republike
Hrvatske iz djelokruga prostornog uređenja, zaštite okoliša i građenja.

IX.

Vlada Republike Hrvatske utvrđuje postojanje gospodarskog interesa za
poticanjem razvoja Splitsko-dalmatinske županije, te temeljem članka 37.
Zakona o slobodnim zonama određuje povlaštene stope poreza na ostvarenu
dobit od poslovanja na području slobodne zone iz točke II. ove Odluke.

Korisnici slobodne zone koji obavljaju bankarske djelatnosti, za cijelo
vrijeme trajanja koncesije, plaćaju porez na ostvarenu dobit od poslovanja
u slobodnoj zoni u visini 30% od propisane stope.

Korisnici slobodne zone koji obavljaju ostale djelatnosti iz točke VII.
ove Odluke, za cijelo vrijeme trajanja koncesije plaćaju porez na dobit
od poslovanja u slobodnoj zoni po stopi propisanoj člankom 36. stavak 2.
Zakona o slobodnim zonama, umanjenoj za 5% za svakih 10 mil. kuna uloženih
u osnovna sredstva i opremu za poslovanje na području slobodne zone, s
tim da stopa poreza ne može biti manja od 5%.

X.

Koncesija iz točke I. ove Odluke dodjeljuje se na vremensko razdoblje
od 25 godina, računajući od dana zaključivanja ugovora o koncesiji.

XI.

Korisnik koncesije obvezuje se na uredno plaćanje godišnje naknade za
koncesiju u iznosu od 2% ukupnog prihoda.

Naknada iz stavka 1. ove točke uplaćuje se dva puta godišnje, najkasnije
do 31. ožujka i 30. rujna tekuće godine i to: 50% u korist proračuna Republike
Hrvatske i 50% u korist jedinica lokalne samouprave na čijem području se
nalazi dio slobodne zone.

Korisnik koncesije oslobađa se plaćanja godišnje naknade za koncesiju
u prvih pet godina poslovanja slobodne zone.

XII.

Na temelju ove Odluke ovlašćuje se ministar gospodarstva za zaključivanje
Ugovora o koncesiji iz točke I. ove Odluke, kojim se će detaljno utvrditi
ovlaštenja, prava i obveze korisnika koncesije.

XIII.

Ako korisnik koncesije, u roku od 30 dana od dana donošenja ove Odluke,
ne potpiše Ugovor o koncesiji, gubi sva prava određena ovom Odlukom.

XIV.

Ova Odluka stupa na snagu danom donošenja, a objavit će se u "Narodnim
novinama".

Klasa: 413-05/99-03/01
Urbroj: 5030114-99-1
Zagreb, 22. srpnja 1999.

Predsjednik
**mr. Zlatko Mateša,** v. r.

Odluka, NN 79/1999-1411